Diari Oficial de la Generalitat Valenciana


Sumari del DOGV 2543, del 04-07-1995 (1995/835267)

ORDRE de 26 de juny de 1995, de la Conselleria de Treball i Afers Socials, per la qual es convoquen ajudes a la realització d'activitats de formació i campanyes de sensibilització en la Comunitat Valenciana en matèria de cooperació internacional al desenvolupament.
-------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/26/(3)/dof/vci/html**

### Dades del document

Número de DOGV
:   2543

Data del DOGV
:   04-07-1995

Secció del DOGV
:   DISPOSICIONS GENERALS

Número del document
:   1995/835267


Data del document
:   26-06-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 26 de juny de 1995, de la Conselleria de Treball i Afers Socials, per la qual es convoquen ajudes a la realització d'activitats de formació i campanyes de sensibilització en la Comunitat Valenciana en matèria de cooperació internacional al desenvolupament.   
La Generalitat Valenciana ha donat suport i ha fomentat les activitats de sensibilització realitzades per organitzacions no governamentals i per altres entitats i institucions en el marc de la solidaritat i de la difusió de la realitat dels països més desfavorits, intentant mostrar les possibles vies de participació que les societats dels anomenats països desenvolupats tenen a fi de pal·liar les diferències existents.  
Sent conscients de la necessària formació i informació que els ciutadans necessiten, justificativa en molts casos de la intervenció pública en problemes que són aparentment aliens a la nostra societat, però la incidència dels quals és notable en un món cada vegada més interdependent, la Generalitat Valenciana i a proposta del Consell Assessor de la Comissió Executiva per a l'aplicació del Programa de Cooperació amb Països en Vies de Desenvolupament, ha resolt destinar un percentatge dels fons destinats a cooperació internacional i a accions de sensibilització, un percentatge màxim del 10%.  
Aquesta ordre pretén oferir a les organitzacions no governamentals i entitats sense ànim de lucre amb incidència clara en la societat valenciana, participar de forma exclusiva en part dels esmentats fons a fi de facilitar les activitats i campanyes que habitualment realitzen i de promoure l'execució d'activitats de major impacte social i donar, així mateix, resposta a la gran demanda social detectada en els últims mesos.  
Per això i fent ús de les facultats que em confereix la Llei 5/1983, de 30 de desembre, del Govern Valencià  
ORDENE:  
Article primer  
Es convoquen ajudes i subvencions a organitzacions no governamentals i entitats sense ànim de lucre per a la realització i el foment d'activitats i projectes de sensibilització en la Comunitat Valenciana relacionats amb la cooperació internacional al desenvolupament.  
L'import global màxim destinat a aquests projectes i activitats serà de 224.547.195 pessetes, que seran finançats amb càrrec a la línia de subvenció 4,04 (207) «Cooperació Internacional», aplicació pressupostària 83.63.093.15.1 dels crèdits de la Conselleria de Treball i Afers Socials que es financen amb càrrec a l'autorització conferida per la Llei de Pressupostos de 1995 a l'Institut Valencià de Finances per concertar deute a fi de finançar programes de cooperació internacional al desenvolupament.  
Article segon  
A través d'aquestes ajudes se subvencionaran projectes de sensibilització i formació i la realització de materials d'educació per al desenvolupament, així com estudis o projectes d'investigació en àrees concretes ajustades a les geogràfiques declarades com a prioritàries i a les àrees temàtiques considerades de preferent aplicació, que tot seguit es relacionen:  
àrees geogràfiques: Magrib i Amèrica central, països del Pacte Andí, Palestina i Cuba.  
Camps d'actuació preferent: desenvolupament de recursos humans i foment de recursos econòmico-productius.  
Article tercer  
Els criteris de selecció dels projectes o programes de sensibilització, formació i investigació, a l'efecte de la corresponent subvenció, tindran en compte:  
- La promoció de l'interès per la realitat dels països en vies de desenvolupament.  
- L'aprofundiment i la reflexió sobre la realitat dels països esmentats.  
- L'impacte previsible de les accions. En aquest sentit es valorarà l'agrupació d'organitzacions o entitats a fi d'obtenir un major impacte social.  
- L'experiència i capacitat de l'entitat o entitats sol·licitant en matèria de sensibilització i/o educació al desenvolupament.  
Article quart  
Per poder accedir a les subvencions, les entitats hauran de reunir els següents requisits:  
- Estar legalment constituïdes i tenir seu o domicili social en la Comunitat Valenciana, així com un representant permanent.  
- No perseguir fins de lucre ni comercials.  
- Tenir una antiguitat superior a un any.  
Article cinquè  
La quantia de la subvenció que es concedesca no podrà excedir del 80% del cost total del projecte o programa de sensibilització, dels quals no podrà subvencionar-se més d'un 5% de despeses associades a l'administració del projecte per l'entitat sol·licitant.  
Article sisè  
Les entitats sol·licitants hauran de presentar la següent documentació:  
- Instància en què consten les dades de l'entitat sol·licitant i les dades del projecte o programa, segons el model oficial que figura com a annex I, i subscrita pel representant legal de l'organització o entitat.  
- Memòria en la qual es descriga el programa o l'acció que es pretenga realitzar i la població beneficiària d'aquesta, així com dades de la zona que permeta apreciar l'impacte de les accions que es desenvoluparan.  
- Pressupost detallat del programa, en el qual especifiquen les despeses previstes de forma individualitzada, on han de constar les despeses que s'assumeixen com a pròpies per part de l'organització o entitat.  
- Cronograma de les activitats de què consta el projecte o programa.  
- Document acreditatiu de la legalització de l'entitat o organització, estatuts si s'escau i acreditació de la representativitat del sol·licitant.  
- Documentació acreditativa d'estar al corrent en les cotitzacions a la Seguretat Social i en les obligacions tributàries.  
- Compromís de l'organització o entitat firmada pel seu representant legal d'aportar la diferència entre el cost total del projecte i l'ajuda obtinguda, bé directament, bé a través de finançament de tercers.  
- Compromís de l'entitat sol·licitant de donar l'escaient publicitat a la Generalitat Valenciana com a cofinançadora del projecte, mitjançant la col·locació, juntament amb el nom de l'organització executora o gestora del projecte o programa, del de la Generalitat mitjançant el distintiu que aquesta facilitarà a aquest efecte.  
En el cas d'informes, estudis o projectes d'investigació la Generalitat es reserva el dret a editar aquestes activitats, encara que si estigués inclòs en el projecte o programa l'edició, haurà de constar-hi expressament que l'informe, estudi o projecte d'investigació ha estat realitzat amb el finançament de la Generalitat Valenciana.  
Article setè  
Les sol·licituds es presentaran en la Conselleria de Treball i Afers Socials de la Generalitat Valenciana, o per qualsevol mitjà previst en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds finalitzarà el dia 30 de setembre de 1995.  
Article vuitè  
La Conselleria de Treball i Afers Socials tramitarà els expedients i podrà requerir a l'entitat sol·licitant perquè repare o perquè complete la documentació presentada, conformement amb el que disposa l'art. 71 de la Llei 30/1992, de 26 de novembre.  
Article novè  
La comissió executiva per a l'aplicació del programa de cooperació i solidaritat amb països en vies de desenvolupament procedirà a la valoració i selecció dels programes o projectes presentats i podrà demanar a aquest efecte els informes que considere escaients.  
Article deu  
El conseller de Treball i Afers Socials, a proposta de la comissió executiva, i si n'hi ha existència prèvia de crèdit pressupostari, dictarà l'oportuna resolució concedint en tot o en part, o denegant, la sol·licitud formulada. En la resolució de la concessió de la subvenció constarà la modalitat i la forma de pagament de la dotació concedida.  
Article onze  
Les entitats beneficiàries quedaran obligades a presentar la justificació de la despesa de manera fefaent i a aquest efecte presentaran factures originals en el termini de dos mesos des de la finalització del projecte o programa, que haurà de ser executat dins aquest exercici pressupostari tret del que disposa l'Acord del Govern Valencià de 16 de maig de 1995.  
Trimestralment, l'entitat beneficiària estarà obligada a presentar un informe de desplegament del projecte o programa i quan finalitze haurà de presentar un informe final, on el valore l'impacte de les accions realitzades.  
Article dotze  
El règim econòmic i les obligacions de les entitats beneficiàries seran les establertes en l'Acord del Govern Valencià de 16 de maig de 1995.  
Article tretze  
El termini per resoldre les sol·licituds presentades concedint o denegant serà el d'un mes des de la proposta de la comissió executiva, transcorreguts dos mesos des de la sol·licitud sense que per part de l'administració haja contestat, s'entendrà que aquesta ha estat desestimada, tret que expressament es notifique altra cosa posterioment.  
DISPOSICIó FINAL  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
València, 26 de juny de 1995  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI